Document ID: /roh_data/filtered/fineweb-2-filterrobots_roh.jsonl.gz/68723

Passa 10 onns dattan las Chicas dal Cdh Engiadina en il campiunadi da hockey en liga naziunala C. Suenter che la stagiun è vegnida rutta giu la stagiun passada pervia da la pandemia, ha quai dà quest enviern ina stagiun quasi ‘normala’. Las Chicas han pudì dar lur partidas senza ch'il campiunadi fiss vegni interrut. Uss, suenter quatter mais e 15 partidas, è il campiunadi a fin e per las Chicas cumenza la pausa da stad.
Stagiun solida, senza problems da relegaziun
Las Chicas dal Cdh Engiadina termineschan la stagiun sin plazza tschintg da la tabella. Sco facit pudess ins dir che l’equipa engiadinaisa ha gudagnà las partidas encunter las equipas ch'èn pli flaivlas che las Chicas, sco la squadra da San Galla.
En egl dat però era la victoria encunter Wallisellen ch'è sin il palpiri segir pli ferm che las Chicas. Per batter las pli fermas equipas da la liga naziunala C – sco Weinfelden e Rapperswil – manca quai anc in zichel.
Pruvar da tegnair ensemen l’equipa
Durant ils mais da la primavaira e la stad valia quai uss da pruvar da tegnair ensemen l’equipa da las Chicas dal Cdh Engiadina. Inqual ina dunna vegn dentant a chalar tar l’equipa da las dunnas engiadinaisa. Las foras che quellas laschan enavos ha ins dad emplenir cun giuvnas giugadras ed empruvar dad integrar quellas il meglier pussaivel per esser pront lura puspè l’atun, cura che la nova stagiun cumenza.